Diari Oficial de la Generalitat Valenciana


Sumari del DOGV 9585, del 28-04-2023 (2023/4667)

RESOLUCIÓ de 27 d'abril de 2023, de la consellera d'Agricultura, Desenvolupament Rural, Emergència Climàtica i Transició Ecològica, per la qual es deixa sense efecte la Resolució de data 28 de març de 2023, per la qual es modifica el període de crema de marges de cultiu o d'eliminació de residus agrícoles i forestals mitjançant ús del foc.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9585

Data del DOGV
:   28-04-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/4667


Data del document
:   27-04-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Anàlisi jurídica

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica

RESOLUCIÓ de 27 d'abril de 2023, de la consellera d'Agricultura, Desenvolupament Rural, Emergència Climàtica i Transició Ecològica, per la qual es deixa sense efecte la Resolució de data 28 de març de 2023, per la qual es modifica el període de crema de marges de cultiu o d'eliminació de residus agrícoles i forestals mitjançant ús del foc. [2023/4667]  
  
L'article 146 del Reglament de la Llei 3/1993, de 9 de desembre, forestal de la Comunitat Valenciana, aprovat pel Decret 98/1995, de 16 de maig, estableix que en els terrenys forestals, en els confrontants o amb una proximitat menor de 500 metres d'aquells, prèvia autorització, podrà realitzar-se la crema de marges de cultiu o de restes agrícoles o forestals, així com la crema de canyars, canyissars o matolls lligada a alguna mena d'aprofitament ramader, cinegètic o de qualsevol altre tipus, fora del període comprés entre l'1 de juliol i el 30 de setembre.  
  
L'article 44 de la Llei 43/2003, de 21 de novembre, de forests, relatiu a la prevenció d'incendis forestals, indica que les comunitats autònomes regularan en forests i àrees confrontants l'exercici de totes aquelles activitats que puguen donar lloc a risc d'incendi.  
La Llei 7/2022, de 8 d'abril, de residus i sòls contaminats per a una economia circular, defineix com a residus agraris i silvícoles els residus generats per les activitats agrícoles, ramaderes i silvícoles i, mitjançant l'article 27, regula l'eliminació d'aquests residus mitjançant l'ús del foc, i estableix una sèrie d'excepcions que poden autoritzar-se per l'òrgan competent de la comunitat autònoma.  
Mitjançant la Resolució de 10 de febrer de 2023, de la consellera d'Agricultura, Desenvolupament Rural, Emergència Climàtica i Transició Ecològica, es van aprovar les instruccions per a l'ús del foc en l'eliminació de residus agrícoles i forestals, en aplicació del que es disposa en l'article 27 de la Llei 7/2022, de 8 d'abril, de residus i sòls contaminats per a una economia circular. L'annex III d'aquesta Resolució de 10 de febrer de 2023 estableix les condicions mínimes per a la realització de la crema de residus agrícoles i forestals mitjançant l'ús del foc en terreny forestal i en la zona d'influència, les quals s'hauran de complir de manera diligent per part de les persones autoritzades.  
  
Es considera necessari recordar que l'ús del foc per a l'eliminació d'aquests residus agrícoles es podrà utilitzar sota la premissa de la seguretat i la prudència per a minimitzar les negligències que puguen derivar en un incendi forestal, i per aquest motiu es considera necessari, durant aquest mes de maig, evitar les cremes en la franja més pròxima al terreny forestal.  
La Resolució de 28 de març de 2023, de la consellera d'Agricultura, Desenvolupament Rural, Emergència Climàtica i Transició Ecològica, modificava el període de crema de marges de cultiu o d'eliminació de residus agrícoles i forestals mitjançant ús del foc, de manera que no es permetia la crema de residus agrícoles i forestals en els terrenys forestals, en els confrontants o amb una proximitat menor de 500 metres d'aquells.  
No obstant això, després d'un mes sense poder eliminar residus agrícoles mitjançant l'ús del foc, i tenint en compte que els mesos de març i abril s'han fet tasques de poda en gran part dels cultius llenyosos de la Comunitat Valenciana, s'ha generat un gran volum de biomassa agrícola que suposa un potencial risc d'incendi forestal i que és necessari gestionar abans de l'època de major risc.  
  
D'una altra part, els titulars d'explotacions agràries i les organitzacions agràries han manifestat que l'acumulació prolongada de restes de la poda o d'altres operacions de cultiu poden suposar un risc fitosanitari greu per als cultius i les plantacions confrontants.  
Per a evitar la propagació de plagues, reduir-ne les poblacions, mitigar els seus efectes o aconseguir l'erradicació dels organismes nocius en determinats cultius, esdevé necessària l'eliminació d'aquests residus agrícoles, i en algunes explotacions agràries, l'única manera d'aconseguir-ho és mitjançant l'ús del foc.  
Per tot això, en virtut de les competències atorgades pel Decret 6/2019, de 17 de juny, del president de la Generalitat, pel qual nomena les persones titulars de les vicepresidències i de les conselleries; el Decret 5/2019, de 16 de juny, del president de la Generalitat, pel qual es determina el nombre i la denominació de les conselleries, i el Decret 176/2020, de 30 d'octubre, del Consell, pel qual s'aprova el Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, resolc:  
  
  
Primer  
Deixar sense efecte la Resolució de 28 de març de 2023, de la consellera d'Agricultura, Desenvolupament Rural, Emergència Climàtica i Transició Ecològica, que modifica el període de crema de marges de cultiu o d'eliminació de residus agrícoles i forestals mitjançant l'ús del foc.  
  
Segon  
Declarar que es mantenen vigents les instruccions i condicionants establits en la Resolució de 10 de febrer de 2023, de la consellera d'Agricultura, Desenvolupament Rural, Emergència Climàtica i Transició Ecològica (DOGV 9540, 23.02.2023), amb l'excepció del que es recull en l'apartat tercer de la present resolució.  
  
Tercer  
Prohibir, de manera excepcional fins al 31 de maig de 2023, l'ús del foc per a l'eliminació de residus agrícoles i forestals, així com la crema de marges de cultiu, en els terrenys forestals, en els confrontants o amb una proximitat menor de 100 metres d'aquells. Aquesta prohibició temporal afecta tant els municipis que compten amb pla local de cremes com els que no disposen d'aquest document.  
  
Quart  
La present resolució es publicarà en el Diari Oficial de la Generalitat Valenciana, i serà aplicable a partir de l'endemà de ser publicada.  
  
  
Contra la present resolució, que posa fi a la via administrativa, es podrà interposar un recurs contenciós administratiu davant del jutjat contenciós administratiu corresponent, en el termini de dos mesos, a comptar de l'endemà de la publicació, de conformitat amb el que es preveu en els articles 10, 14 i 46.1 de la Llei 29/1998, de 13 de juliol, reguladora de la jurisdicció contenciosa administrativa. Tot això sense perjudici de la interposició del recurs potestatiu de reposició, davant aquest mateix òrgan, en el termini d'un mes, computat en els termes ja indicats, d'acord amb el que es disposa en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques. En tot cas, no podrà simultaniejar-se la interposició del recurs de reposició amb el contenciós administratiu.  
  
  
València, 27 d'abril de 2023.- La consellera d'Agricultura, Desenvolupament Rural, Emergència Climàtica i Transició Ecològica: Isaura Navarro Casillas.